## Zaključak Hrvatske agencije za poštu i elektroničke komunikacije, klasa 344-01/09-01/1031 od 16. prosinca 2009. godine

### NN 5/2010 (11.1.2010.), Zaključak Hrvatske agencije za poštu i elektroničke komunikacije, klasa 344-01/09-01/1031 od 16. prosinca 2009. godine

HRVATSKA AGENCIJA ZA POŠTU I ELEKTRONIČKE KOMUNIKACIJE

134

Hrvatska agencija za poštu i elektroničke komunikacije na temelju članka 18. Zakona o elektroničkim komunikacijama (»Narodne novine« 73/08), a u svezi s člankom 131. stavkom 4. Zakona o općem upravnom postupku (»Narodne novine« 53/91, 103/96) u postupku pokrenutom prema službenoj dužnosti radi vođenja popisa korisnika unaprijed plaćene usluge, na temelju odluke Vijeća Hrvatske agencije za poštu i elektroničke komunikacije na sjednici održanoj 16. prosinca 2009. donosi

ZAKLJUČAK

I. Obustavlja se postupak pokrenut po službenoj dužnosti radi donošenja odluke kojom će se operatorima pokretnih elektroničkih komunikacijskih mreža u Republici Hrvatskoj odrediti način provođenja obveze vođenja popisa korisnika unaprijed plaćene usluge.

II. Ovaj zaključak objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

Hrvatska agencija za poštu i elektroničke komunikacije (dalje: HAKOM) je 28. kolovoza 2009. po službenoj dužnosti, na temelju članka 123. Zakona o općem upravnom postupku (dalje: ZUP), a u svezi s člankom 108. Zakona o elektroničkim komunikacijama (»Narodne novine« br. 73/08, dalje: ZEK), pokrenula upravni postupak radi donošenja odluke kojom će se operatorima pokretnih elektroničkih komunikacijskih usluga odrediti način provođenja obveze vođenja popisa korisnika unaprijed plaćene usluge.

U cilju utvrđivanja relevantnih činjenica HAKOM je pozvao operatore pokretnih elektroničkih komunikacijskih usluga u Republici Hrvatskoj (dalje: operatori) da mu dostave određene podatke u svezi korisnika unaprijed plaćene usluge, prijedloge provođenja obveze vođenja popisa korisnika unaprijed plaćene usluge, kao i rokove u kojima je moguća provedba iste.

HAKOM je 9. rujna 2009. održao sastanak s operatorima, na kojemu su oni iznijeli svoja stajališta u svezi s provedbom obveze vođenja popisa unaprijed plaćene usluge.

Imajući u vidu da se obveze operatora javnih komunikacijskih mreža iz članka 108. ZEK-a odnose u prvom redu na primjenu mjera tajnog nadzora elektroničkih komunikacijskih mreža i usluga, u skladu s posebnim zakonima iz područja nacionalne sigurnosti i kaznenog postupka, utvrđeno je da se način provedbe konkretne obveze iz stavka 4. članka 108. ZEK-a, koja se odnosi na operatore pokretnih elektroničkih komunikacijskih usluga u Republici Hrvatskoj može na prikladniji način utvrditi od strane tijela nadležnih za primjenu gore navedenih propisa iz područna nacionalne sigurnosti i kaznenog postupka.

Stoga je ovaj upravni postupak trebalo obustaviti kako je odlučeno u točki I. izreke.

U skladu s člankom 14. stavkom 4. ZEK-a ovaj zaključak objavit će se u »Narodnim novinama« i na internetskim stranicama HAKOM-a, kako je i odlučeno u točki II. izreke.

POUKA O PRAVNOM LIJEKU

Protiv ovog zaključka žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: 344-01/09-01/1031

Urbroj: 376-09-09-10

Zagreb, 16. prosinca 2009.

Predsjednik Vijeća
Miljenko Krvišek, dipl. ing. el., v. r.

Ostalo, NN 5/2010-134